b'\n_START_ARTICLE_\nGoveji obad\n_START_SECTION_\nOpis\n_START_PARAGRAPH_\nGoveji obad zraste med 25 in 30\xc2\xa0mm v dol\xc5\xbeino. Samice se prehranjujejo s krvjo goveda, pa tudi s krvjo drugih vrst \xc5\xbeivali, tudi \xc4\x8dloveka. Kri zagotavlja pomembne beljakovine za razvoj jaj\xc4\x8dec, ki jih odlagajo na rastlinje, najve\xc4\x8dkrat na vla\xc5\xbenih travnikih in v bli\xc5\xbeini voda. Li\xc4\x8dinke, ki se izle\xc5\xbeejo iz njih, \xc5\xbeivijo v tleh, kjer lovijo li\xc4\x8dinke drugih \xc5\xbeu\xc5\xbeelk in tudi drobne \xc5\xbeu\xc5\xbeelke. Samci se prehranjujejo z nektarjem, zadr\xc5\xbeujejo se bolj v gozdnatih obmo\xc4\x8djih in so precej teritorialni._NEWLINE_Kot ve\xc4\x8dina ostalih vrst te dru\xc5\xbeine ima tudi goveji obad velike sestavljene o\xc4\x8di z zanimivimi progastimi barvnimi vzorci. Telo in krila so pri govejem obadu sivkastorjave barve, velja pa za eno najhitreje lete\xc4\x8dih \xc5\xbeu\xc5\xbeelk.'